ଭୁବନେଶ୍ୱର, ନଭେମ୍ବର ୧୨ (ଲୋକାଲ ୱାୟର) ଓଡ଼ିଶା ସହ ଥିବା ଦୀର୍ଘ ଦିନର ସମ୍ପର୍କକୁ ଅହୁରି ସୁଦୃଢ଼ କରିବା ଲକ୍ଷ୍ୟରେ ଟାଟା ସନ୍ସ ରାଜ୍ୟରେ ୨୫ ହଜାର କୋଟି ଟଙ୍କା ନିବେଶ କରିବାକୁ ପ୍ରସ୍ତାବ ରଖିଥିବା ଭୁବନେଶ୍ୱରରେ ଅନୁଷ୍ଠିତ ମେକ୍ ଇନ ଓଡ଼ିଶା କନକ୍ଲେଭରେ ଯୋଗ ଦେଇ ସୋମବାର ଏହା କହିଛନ୍ତି ଟାଟା ସନ୍ସର ଚେୟାରମ୍ୟାନ୍ ଏନ. ଚନ୍ଦ୍ରଶେଖରନ୍ ।
ବିଜିନେସ ଲିଡର୍ସ ସମିଟରେ ଉଦବୋଧନ ଦେଇ ସେ କହିଥିଲେ, ବିଗତ ୧୦-୧୫ ବର୍ଷ ମଧ୍ୟରେ ଓଡ଼ିଶା ସ୍ଥିର ସରକାର, ଦକ୍ଷ ପ୍ରଶାସନ, ଚମତ୍କାର ମୌଳିକ ଭିତ୍ତିଭୂମି ମାଧ୍ୟମରେ ବେଶ୍ ଅଭିବୃଦ୍ଧି କରିପାରିଛି ।
ଆସନ୍ତା ଦଶନ୍ଧି ମଧ୍ୟରେ ରାଜ୍ୟ ପ୍ରତି କ୍ଷେତ୍ରରେ ବିକାଶ ଦିଗକୁ ଆଗେଇ ଚାଲିବ । ରାଜ୍ୟର ଏହି ସଫଳତା ପାଇଁ ସେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଅଭିନନ୍ଦନ ଜଣାଇଥିଲେ ।
ଟାଟା ସନ୍ସକୁ ଓଡ଼ିଶା ସରକାର ଓ ଜନସାଧାରଣଙ୍କ ନିରନ୍ତର ସମର୍ଥନ ପାଇଁ ଧନ୍ୟବାଦ ଜଣାଇ ଶ୍ରୀ ଚନ୍ଦ୍ରଶେଖରନ୍ କହିଥିଲେ, କଳିଙ୍ଗନଗର ପ୍ଲାଣ୍ଟର ସମ୍ପ୍ରସାରଣରେ ୭୫ ହଜାର କୋଟି ଟଙ୍କା ନିବେଶ ପାଇଁ ପୂର୍ବରୁ କମ୍ପାନି ଘୋଷଣା କରିସାରିଛି ।
ଏବେ ଅଧିକ ୨୫ ହଜାର କୋଟି ଟଙ୍କା ନିବେଶ ଫଳରେ ରାଜ୍ୟର ଟାଟା ସନ୍ସର ନିବେଶ ୧ ଲକ୍ଷ କୋଟି ଟଙ୍କାକୁ ଛୁଇଁବ ବୋଲି ସେ କହିଥିଲେ ।
ଭୁବନେଶ୍ୱର, ନଭେମ୍ବର ୧୨ (ଲୋକାଲ ୱାୟର) ଓଡ଼ିଶାରେ ତାଙ୍କ କମ୍ପାନିର ଅଧିକ ତିନି ହଜାର କୋଟି ଟଙ୍କାର ନିବେଶ ପ୍ରସ୍ତାବ ଥିବା ରିଲାଏନ୍ସ ଗ୍ରୁପର ସିଏମଡି ମୁକେଶ ଅମ୍ବାନି ସୋମବାର ଭୁବନେଶ୍ୱରରେ ଅନୁଷ୍ଠିତ ମେକ୍ ଇନ୍ ଓଡ଼ିଶା କନକ୍ଲେଭରେ ଉଦବୋଧନ ଅବସରରେ ସୂଚନା ଦେଇଛନ୍ତି ।
ଏଥିସହ ରିଲାଏନ୍ସ ଫଉଣ୍ଡେସନ ରାଜ୍ୟରେ ଏକ ଉଚ୍ଚ ମାନର ଆଥଲେଟିକ୍ ସେଣ୍ଟର ପ୍ରତିଷ୍ଠା ପାଇଁ ପ୍ରସ୍ତାବ ରଖିଥିବା ସେ କହିଛନ୍ତି । ଏହି ସେଣ୍ଟର ମାଧ୍ୟମରେ ରାଜ୍ୟର କ୍ରୀଡ଼ା ପ୍ରତିଭା ମାନେ ଆନ୍ତର୍ଜାତିକ ପ୍ରତିଯୋଗିତା ସକାଶେ ନିଜକୁ ପ୍ରସ୍ତୁତ କରିପାରିବେ ।
ଶ୍ରୀ ଅମ୍ବାନି କହିଥିଲେ, ରାଜ୍ୟରେ ରିଲାଏନ୍ସ ଇତି ମଧ୍ୟରେ ୬ ହଜାର କୋଟି ଟଙ୍କା ନିବେଶ କରିସାରିଛି । ଭବିଷ୍ୟତରେ ଅଧିକ ୩ ହଜାର କୋଟି ଟଙ୍କା ନିବେଶ ଯୋଜନା ରହିଛି । ଓଡ଼ିଶାର କୋଣ ଅନୁକୋଣରେ ଡିଜିଟାଲ ସୁବିଧା ପହଞ୍ଚାଇବା ତାଙ୍କ ଲକ୍ଷ୍ୟ । ଡିଜିଟାଲ ଏବଂ ସ୍ୱାସ୍ଥ୍ୟ କ୍ଷେତ୍ରରେ ହିଁ ତାଙ୍କ କମ୍ପାନି ଅଧିକ ନିବେଶ କରୁଛି ।
ଭାରତ ବିଶ୍ୱରେ ଏକ ଦ୍ରୁତ ଅଭିବୃଦ୍ଧି କରୁଥିବା ଅର୍ଥନୀତି । ଜୀବନର ପ୍ରତ୍ୟେକ କ୍ଷେତ୍ର ଏବେ ଡିଜିଟାଲ ଦିଗକୁ ଯାଉଛି । ଦୁଇ ବର୍ଷ ପୂର୍ବେ ଜିଓ ଆରମ୍ଭ ହେବା ପରେ ଭାରତ ଏବେ ମୋବାଇଲ ବ୍ୟବହାରରେ ବିଶ୍ୱରେ ନମ୍ବର ୱାନ ଦେଶ ହୋଇଛି । ଓଡ଼ିଶା ଅନ୍ୟାନ୍ୟ ରାଜ୍ୟ ତୁଳନାରେ ଏ ଦିଗରେ ୮% ଅଧିକ ଅଭିବୃଦ୍ଧି କରୁଛି । ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ନେତୃତ୍ୱରେ ଓଡ଼ିଶା ନିବେଶ ପାଇଁ ଶ୍ରେଷ୍ଠ କ୍ଷେତ୍ରରେ ପରିଣତ ହୋଇଥିବା ସେ କହିଥିଲେ ।
ଏହି ଅବସରରେ ଶ୍ରୀ ଅମ୍ବାନି ତାଙ୍କ ପିତାଙ୍କ ସହ ସହ ସ୍ୱର୍ଗତ ବିଜୁ ପଟ୍ଟନାୟକଙ୍କ ସମ୍ପର୍କକୁ ସ୍ମରଣ କରିଥିଲେ । ଭାରତରେ କିଛି ଅସମ୍ଭବ ନୁହେଁ ବୋଲି କିପରି ଉଭୟ କହୁଥିଲେ ତାହା ସେ ବର୍ଣ୍ଣନା କରିଥିଲେ ।
